**โครงการเฉลิมพระเกียรติ สมเด็จพระเทพรัตนราชสุดา ฯ สยามบรมราชกุมารี**

**เนื่องในโอกาสมหามงคลทรงมีพระชนมายุครบ ๖๐ พรรษา ๒ เมษายน ๒๕๕๘**

**ชื่อโครงการ/กิจกรรม** โครงการมอบกรรมสิทธิ์และไถ่ชีวิตโค-กระบือ เพื่อเฉลิมพระเกียรติสมเด็จพระเทพรัตนราชสุดาฯ สยามบรมราชกุมารี ในโอกาสฉลองพระชนมายุ ๕ รอบ ๒ เมษายน ๒๕๕๘ **และเนื่องในโอกาสครบรอบปีที่ ๗๒ ของการสถาปนากรมปศุสัตว์ ๕ พฤษภาคม ๒๕๕๗**

1. **หลักการและเหตุผล**

                   ด้วยในการเสด็จฯ ตรวจเยี่ยมราษฎรโครงการพัฒนาพื้นที่ราบเชิงเขาจังหวัดปราจีนบุรี   
ตามพระราชดำริ อำเภอสระแก้ว และอำเภอวัฒนานคร เมื่อเดือนมิถุนายน ๒๕๒๒ พระบาทสมเด็จ  
พระเจ้าอยู่หัว ทรงทราบว่ามีเกษตรกรผู้ยากจนจำนวนมากต้องเช่าโค-กระบือไว้ใช้แรงงานในราคาแพง   
เมื่อจำหน่ายผลผลิตแล้วแทบไม่เหลืออะไรเลย จึงทรงมีพระราชดำริให้กรมปศุสัตว์จัดตั้งธนาคารโค-กระบือขึ้นเมื่อ พ.ศ.๒๕๒๒ เพื่อช่วยเหลือเกษตรกรให้มีโค-กระบือไว้ใช้แรงงานเป็นของตนเอง โดยการเช่าหรือเช่าซื้อหรือวิธีการอื่นใดในราคาถูก ซึ่งกรมปศุสัตว์ได้ดำเนินโครงการธนาคารโค-กระบือเพื่อเกษตรกร   
ตามพระราชดำริ ตั้งแต่ พ.ศ.๒๕๒๒ ถึงปัจจุบัน มีเกษตรกรได้รับความช่วยเหลือโค-กระบือแล้ว ๑๙๘,๐๒๕ ราย ปัจจุบันมีโค-กระบือในความดูแลของโครงการจำนวน ๑๑๑,๒๔๒ ตัว แต่ที่น่าเป็นห่วงอย่างยิ่งคือ ในช่วงปีที่ผ่านมาโค-กระบือภายในประเทศไทยมีจำนวนลดลงอย่างมาก โดยปี ๒๕๕๕ โคเนื้อทั้งประเทศมีจำนวน ๖,๓๓๓,๘๑๖ ตัว ปี ๒๕๕๖ คงเหลือ ๔,๕๓๐,๙๑๕ ตัว ลดลงร้อยละ ๒๘.๔๖ ส่วนจำนวนกระบือในปี ๒๕๕๕   
มี ๑,๒๔๑,๘๙๖ ตัว ปี ๒๕๕๖ เหลือเพียง ๘๗๗,๓๖๔ ตัว ลดลงร้อยละ ๒๙.๓๕ กรมปศุสัตว์จึงเร่งขยายการดำเนินงานโครงการธนาคารโค-กระบือเพื่อเกษตรกร ตามพระราชดำริ ให้กว้างขวางมากขึ้น เพื่อให้เกษตรกรได้มีโค-กระบือเพื่อการผลิตลูกและใช้แรงงานเพิ่มผลผลิตทางการเกษตร ได้มูลสัตว์เป็นปุ๋ยใส่ไร่นาช่วยฟื้นฟูสภาพแวดล้อมความอุดมสมบูรณ์ของดิน สนับสนุนการรวมกลุ่มให้ชุมชนมีส่วนร่วม และดำเนินการ  
ตามแนวทางปรัชญาเศรษฐกิจพอเพียง

         สมเด็จพระเทพรัตนราชสุดา ฯ สยามบรมราชกุมารี ทรงสนพระทัยการใช้แรงงานโค-กระบือ  
เพื่อการเกษตรเป็นอย่างยิ่ง เมื่อ พ.ศ.๒๕๕๐ ได้เสด็จฯ ทรงเปิดงานโคเนื้อและกระบือแห่งชาติที่กรมปศุสัตว์จัดขึ้น ณ สถานีวิจัยทดสอบพันธุ์สัตว์ปากช่อง จังหวัดนครราชสีมา เสด็จฯ เยี่ยมชมนิทรรศการด้านการอนุรักษ์และใช้ประโยชน์โค-กระบือ ทรงทดลองไถนาด้วยกระบือ นอกจากนี้ ทรงโปรดฯ ให้มูลนิธิชัยพัฒนาจัดตั้งโรงเรียนกาสรกสิวิทย์ ขึ้นที่ตำบลศาลาลำดวน อำเภอเมือง จังหวัดสระแก้ว เพื่อเป็นสถานที่สำหรับ  
ฝึกกระบือไว้ใช้แรงงาน เป็นแหล่งฝึกคนให้เข้าใจวิธีการใช้กระบือเพื่อการเกษตรกรรม มีเกษตรกรและเยาวชนเข้ารับการฝึกอบรมนำความรู้ที่ได้รับไปใช้ประโยชน์ในท้องถิ่นจำนวนหลายรุ่น

         เพื่อเป็นการสนองพระราชดำริ และเพิ่มจำนวนโค-กระบือในประเทศให้เพิ่มขึ้น กรมปศุสัตว์จึงจัดทำ **“โครงการมอบกรรมสิทธิ์และไถ่ชีวิตโค-กระบือ เพื่อเฉลิมพระเกียรติ สมเด็จพระเทพรัตนราชสุดา ฯ   
สยามบรมราชกุมารี เนื่องในโอกาสมหามงคลทรงมีพระชนมายุครบ ๖๐ พรรษา ๒ เมษายน ๒๕๕๘ และเนื่องในโอกาสครบรอบปีที่ ๗๒ ของการสถาปนากรมปศุสัตว์ ๕ พฤษภาคม ๒๕๕๗”**

๒**. วัตถุประสงค์**

2.๑ เพื่อเฉลิมพระเกียรติและถวายเป็นพระราชกุศลแด่สมเด็จพระเทพรัตนราชสุดา ฯ   
สยามบรมราชกุมารี เนื่องในโอกาสมหามงคลทรงมีพระชนมายุครบ ๖๐ พรรษา ๒ เมษายน ๒๕๕๘

2.๒ เพื่อให้บุคลากรของกรมปศุสัตว์ หน่วยงานและประชาชนทั่วไปได้ร่วมใจกันสมทบทุนดำเนินงานโครงการธนาคารโค-กระบือเพื่อเกษตรกร ตามพระราชดำริ ในโอกาสครบรอบปีที่ ๗๒ ของการสถาปนากรมปศุสัตว์  
๕ พฤษภาคม ๒๕๕๗

2.๓ เพื่ออนุรักษ์และเพิ่มจำนวนโค-กระบือของประเทศ ช่วยเหลือเกษตรกรให้มีโอกาสได้รับมอบกรรมสิทธิ์โค-กระบือเป็นของตนเองไว้ใช้แรงงานเพิ่มผลผลิตทางการเกษตร ส่งเสริมการใช้ปุ๋ยจากมูลสัตว์ทดแทนการใช้ปุ๋ยเคมีช่วยเพิ่มความอุดมสมบูรณ์ของดิน และลดต้นทุนการผลิต

2.๔ เพื่อส่งเสริมและสนับสนุนให้ชุมชนมีส่วนร่วมในการดำเนินโครงการ เกิดความรักความสามัคคี และสร้างความเข้มแข็งให้กับชุมชน

**3. เป้าหมายการดำเนินงาน**

  มอบกรรมสิทธิ์โค-กระบือแก่เกษตรกรสมาชิกโครงการธนาคารโค-กระบือเพื่อเกษตรกร ตามพระราชดำริ จำนวน ๗,๒๐๐ ราย ไถ่ชีวิตโค-กระบือ จำนวน ๖,๐๐๐ ตัว

**4. วิธีการดำเนินงาน**

4.๑ กรมปศุสัตว์ประชาสัมพันธ์โครงการ รับบริจาคสัตว์และเงินเพื่อร่วมไถ่ชีวิตโค-กระบือ ถวายเป็นพระราชกุศล จากทั้งหน่วยงานภาครัฐ ภาคเอกชน ประชาชนผู้สนใจทั่วไป

4.๒ จัดหาโค-กระบือที่มีคุณลักษณะดี มีความสมบูรณ์พันธุ์ อย่างน้อย ๖,๐๐๐ ตัว เพื่อสนับสนุนเกษตรกรตามโครงการธนาคารโค-กระบือเพื่อเกษตรกร ตามพระราชดำริ

4.๓ คัดเลือกเกษตรกรยืมโค-กระบือเพื่อการผลิต คุณสมบัติที่กำหนดตามระเบียบกรมปศุสัตว์ว่าด้วย  
การดำเนินโครงการธนาคารโค-กระบือเพื่อเกษตรกร ตามพระราชดำริ พ.ศ.๒๕๔๗ และแก้ไขเพิ่มเติม พ.ศ.๒๕๕๓

4.๔ ชี้แจงเกษตรกรให้เข้าใจระเบียบและหลักเกณฑ์ของโครงการธนาคารโค-กระบือเพื่อเกษตรกร   
ตามพระราชดำริ พร้อมให้ความรู้ในการเลี้ยงและการดูแลสุขภาพโค-กระบือ เพื่อให้ได้ผลผลิตที่ดี และจัดทำสัญญายืมโค-กระบือเพื่อการผลิตกับเกษตรกร

4.๕ สำนักงานปศุสัตว์จังหวัดตรวจสอบทะเบียนเกษตรกรโครงการ ธคก.ประเภทยืมเพื่อการผลิต ดำเนินการมอบกรรมสิทธิ์โค-กระบือให้เกษตรกรเป็นกรณีพิเศษ จำนวน ๗,๒๐๐ ราย โดยเกษตรกรต้องมีความประพฤติดี และส่งมอบลูกโค-กระบือตัวที่ ๑ ทีมีอายุครบตามระเบียบของโครงการ ให้ ธคก.

4.๖ จัดพิธีมอบกรรมสิทธิ์และไถ่ชีวิตโค-กระบือ เพื่อเฉลิมพระเกียรติฯ ในส่วนกลางและส่วนภูมิภาค ดังนี้

- **ส่วนกลาง** กรมปศุสัตว์ จัดพิธีไถ่ชีวิตโค-กระบือ จำนวน ๑,๓๘๐ ตัว แบ่งเป็น ๒ ครั้ง

ครั้งที่ ๑ : วันที่ ๕ พฤษภาคม ๒๕๕๗ หรือช่วงเวลาใกล้เคียง (วันครบรอบปีที่ ๗๒ ของการสถาปนากรมปศุสัตว์) จำนวน ๗๒๐ ตัว

ครั้งที่ ๒ : วันที่ ๒ เมษายน ๒๕๕๘ หรือช่วงเวลาใกล้เคียง (วันคล้ายวันพระราชสมภพ   
สมเด็จพระเทพรัตนราชสุดา ฯ สยามบรมราชกุมารี ทรงมีพระชนมายุครบ ๖๐ พรรษา) จำนวน ๖๖๐ ตัว

- **ส่วนภูมิภาค** สำนักงานปศุสัตว์กรุงเทพมหานคร และสำนักงานปศุสัตว์จังหวัด ๗๖ จังหวัด จัดพิธีไถ่ชีวิตโค-กระบือจังหวัดละ ๖๐ ตัว รวม ๔,๓๒๐ ตัว และมอบกรรมสิทธิ์โค-กระบือให้เกษตรกรตามจำนวนที่ดำเนินการได้ในแต่ละจังหวัด ช่วงเวลาจัดพิธี เดือนกุมภาพันธ์ – พฤษภาคม ๒๕๕๘

4.๗ กรมปศุสัตว์มอบใบอนุโมทนาบัตร “โครงการไถ่ชีวิตโค-กระบือเพื่อเฉลิมพระเกียรติ   
สมเด็จพระเทพรัตนราชสุดา ฯ สยามบรมราชกุมารี เนื่องในโอกาสมหามงคลทรงมีพระชนมายุครบ   
๖๐ พรรษา ๒ เมษายน ๒๕๕๘ และเนื่องในโอกาสครบรอบปีที่ ๗๒ ของการสถาปนากรมปศุสัตว์   
๕ พฤษภาคม ๒๕๕๗” แก่ผู้บริจาคสัตว์เข้าโครงการ

4.๘ สรุปผลการดำเนินงาน จัดทำรายงานกราบบังคมทูลรายงาน และจัดทำเอกสารเผยแพร่หน่วยงานที่เกี่ยวข้อง ประชาชนผู้สนใจทั่วไป

**5. ระยะเวลาดำเนินงาน** ตั้งแต่วันที่ ๕ ธันวาคม ๒๕๕๖ – วันที่ 31 ธันวาคม ๒๕๕๘(รวม ๑๘ เดือน)

**6. งบประมาณ** รวมเป็นเงิน ๑๕๓,๗๐๐,๐๐๐ บาท

6.๑ ค่าไถ่ชีวิตโค-กระบือ ๖,๐๐๐ ตัวๆละ ๒๕,๐๐๐ บาท เงิน ๑๕๐,๐๐๐,๐๐๐ บาท

หมายเหตุ โคเพศเมีย ตัวละ ๒๕,๐๐๐ บาท กระบือเพศเมีย ตัวละ ๒๗,๐๐๐ บาท

6.๒ ค่าใช้จ่ายจัดพิธี เป็นเงิน ๒,๘๑๐,๐๐๐ บาท

       6.๒.๑ ส่วนกลาง ๒ ครั้ง เป็นเงิน ๕๐๐,๐๐๐ บาท

      6.๒.๒ ส่วนภูมิภาค ๗๗ จังหวัด ดังนี้

       - ค่าจัดสถานที่ เวที จังหวัดละ ๒๐,๐๐๐ บาท เป็นเงิน ๑,๕๔๐,๐๐๐ บาท

       - ค่าอาหารและอาหารว่างผู้เข้าร่วมงาน จังหวัดละประมาณ ๑๐๐ คนๆละ ๑๐๐ บาท   
 เป็นเงิน ๗๗๐,๐๐๐ บาท

6.๓ ค่าจ้างเหมาบริการ เป็นเงิน ๘๙๐,๐๐๐ บาท

       - จัดทำป้ายประชาสัมพันธ์โครงการ ๘๐ ป้ายๆละ ๓,๐๐๐ บาท เงิน ๒๔๐,๐๐๐ บาท

       - จัดทำเอกสารแผ่นพับประชาสัมพันธ์โครงการ ๕๐,๐๐๐ บาท

       - จัดทำใบอนุโมทนาบัตรให้ผู้บริจาค ๖,๐๐๐ ฉบับๆละ ๑๐๐ บาท เงิน ๖๐๐,๐๐๐ บาท

แหล่งงบประมาณ ๗.๑ จากการรับบริจาค ส่วน ๗.๒ และ ๗.๓ จากเงินดอกเบี้ยโครงการธนาคารโค-กระบือเพื่อเกษตรกร ตามพระราชดำริ

**7. พื้นที่ดำเนินงาน** ส่วนกลางกรมปศุสัตว์สำนักงานปศุสัตว์กรุงเทพมหานคร และสำนักงานปศุสัตว์จังหวัด ๗๖ จังหวัด

**8. หน่วยงานรับผิดชอบ**

คณะกรรมการบริหารโครงการธนาคารโค-กระบือเพื่อเกษตรกร ตามพระราชดำริ โดยอธิบดีกรมปศุสัตว์เป็นประธาน

ผู้ประสานงาน

8.๑ นายธีรวิทย์ ขาวบุบผา นักวิชาการสัตวบาลชำนาญการ โทร.๐-๒๖๕๓-๔๔๔๔ ต่อ ๓๓๗๑-๒

8.๒ ว่าที่ ร.ต.สมยศ ชุนเกษา นักวิชาการสัตวบาลปฏิบัติการ โทร.๐-๒๖๕๓-๔๔๔๔ ต่อ ๓๓๗๑-๒

กรมปศุสัตว์ กองงานพระราชดำริและกิจกรรมพิเศษ ฝ่ายโครงการธนาคารโค-กระบือฯ

**9. การติดตามประเมินผล**

9.๑ สำนักงานปศุสัตว์เขต ๑ - ๙ ติดตามผลการดำเนินงานระดับจังหวัด รายงานความก้าวหน้า  
การดำเนินงานให้กองงานพระราชดำริและกิจกรรมพิเศษ ทราบเป็นระยะ

9.๒ กองงานพระราชดำริและกิจกรรมพิเศษ ติดตามประเมินผลการดำเนินงานโครงการ รายงานกรมปศุสัตว์และหน่วยงานที่เกี่ยวข้อง

**10. ผลที่คาดว่าจะได้รับ**

10.๑ ประชาชนทั่วไป เกษตรกร บุคลากรของกรมปศุสัตว์และหน่วยงานที่เกี่ยวข้อง ได้แสดงความจงรักภักดี เฉลิมพระเกียรติ สมเด็จพระเทพรัตนราชสุดา ฯ สยามบรมราชกุมารี เนื่องในโอกาสมหามงคลทรงมีพระชนมายุครบ ๖๐ พรรษา ๒ เมษายน ๒๕๕๘ และได้ร่วมใจกันบำเพ็ญกุศลเนื่องในโอกาสครบรอบปีที่ ๗๒ ของการสถาปนากรมปศุสัตว์ ๕ พฤษภาคม ๒๕๕๗ เกิดความปิติ อิ่มใจในบุญกุศลที่ได้ร่วมกันไถ่ชีวิต  
โค-กระบือ เพื่อถวายเป็นพระราชกุศล

10.๒ เป็นการสนองพระราชดำริการดำเนินงานโครงการธนาคารโค-กระบือเพื่อเกษตรกร   
ตามพระราชดำริ ร่วมกันอนุรักษ์และเพิ่มจำนวนโค-กระบือของประเทศไทยให้มากขึ้น

10.๓ เกษตรกรได้รับมอบกรรมสิทธิ์โค-กระบือ มีโค-กระบือเพื่อการผลิตและใช้ประโยชน์  
ในการเกษตร

๑๐.๔ เกิดการมีส่วนร่วมของชุมชน มีความรักความสามัคคี ความเข้มแข็งของชุมชนตามแนวทางเศรษฐกิจพอเพียง